
  PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti, 21 septembrie 2011

Pl-x 451/2011


AVIZ

asupra

propunerii legislative privind completarea art.289 din Legea educaţiei naţionale nr.1/2011

În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind completarea art.289 din Legea educaţiei naţionale nr.1/2011, trimisă cu adresa nr. Pl-x 451 din 5 septembrie 2011, înregistrată cu nr.31/799 din 7 septembrie 2011.
Camera Deputaţilor este primă Cameră sesizată, conform dispoziţiilor art. 75 alin.(1) din Constituţia României, republicată şi ale art.92 alin.(8) pct.2 din Regulamentul Camerei Deputaţilor, republicat, cu modificările şi completările ulterioare.

Propunerea legislativă are ca obiect de reglementare completarea art.289 din Legea educaţiei naţionale nr.1/2011, în sensul ca profesorii universitari, membri ai Academiei Române şi ai Academiilor de Ştiinţe pe domenii, să rămână în activitate ca titulari cu normă întreagă şi cu dreptul de a conduce doctorate, peste vârsta de pensionare, pe baza certificatului de sănătate. 
Potrivit prevederilor art.61 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a dezbătut iniţiativa legislativă în şedinţa din 21 septembrie 2011.

Membrii Comisiei au examinat propunerea legislativă supusă avizării, expunerea de motive, punctul de vedere al Guvernului României, transmis cu adresa nr.1869 din 11 august 2011, conform căruia Guvernul nu susţine adoptarea iniţiativei legislative, avizul nefavorabil al Consiliului Economic şi Social, comunicat prin adresa nr.2800 din 30 iunie 2011 şi avizul negativ al Consiliului Legislativ, aviz cu nr.758 din 5 iulie 2011.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a propunerii legislative, întrucât prin adoptarea acesteia s-ar crea un tratament discriminatoriu între profesorii titulari, membri ai Academiei Române şi ai Academiilor de Ştiinţe pe domenii şi ceilalţi profesori titulari ai universităţilor, soluţia legislativă preconizată fiind de natură să aducă atingere dispoziţiilor constituţionale privind egalitatea în drepturi a cetăţenilor. Sistemul public de pensii din România este reglementat de Legea nr.263/2010 privind sistemul unitar de pensii publice, act normativ care stabileşte condiţiile de pensionare pentru toţi asiguraţii sistemului public, elemente determinate în funcţie de data naşterii solicitantului la pensie. Deşi prin această lege s-a dorit asigurarea unui tratament nediscriminatoriu tuturor participanţilor la sistemul public de pensii în ceea ce priveşte drepturile şi obligaţiile prevăzute de lege, prin Legea Educaţiei Naţionale nr.1/2011 s-a derogat deja de la legea cu caracter general şi s-a stabilit ca vârstă de pensionare pentru personalul didactic şi de cercetare din învăţământul superior vârsta de 65 de ani pentru femei, cât şi pentru bărbaţi.
În raport de obiectul şi conţinutul reglementării, iniţiativa legislativă face parte din categoria legilor organice, fiind incidente prevederile art.73 alin.(3) lit.n) din Constituţia României, republicată.

